Na podlagi tretjega odstavka 83. člena Zakona o živinoreji (Uradni list RS, št. 18/02-ZŽiv, 110/02-ZUreP-1, 110/02-ZGO-1 in 45/04-ZdZPKG) je Svet za živinorejo, ki ga je imenovala ministrica za kmetijstvo, gozdarstvo in prehrano z odločbo 013-20/2019/14 z dne 01.07.2019,  sprejel naslednji

POSLOVNIK O DELU
 SVETA ZA ŽIVINOREJO

I. SPLOŠNE DOLOČBE

1.	člen

Ta poslovnik ureja organizacijo in način dela Sveta za živinorejo (v nadaljnjem besedilu: Svet).

2.	člen

Člani Sveta so predlagani in imenovani po postopku in na način, ki ga določa Zakon o živinoreji (v nadaljnem besedilu: zakon)

3.	člen

Finančne, prostorske, tehnične in kadrovske pogoje, potrebne za delovanje sveta zagotovi ministrstvo, pristojno za živinorejo (v nadaljnjem besedilu: ministrstvo).

4.	člen

Delo Sveta je javno, razen v primerih iz 11. člena tega poslovnika.

Način zagotavljanja javnosti dela in obveščanje širše javnosti o svojem delu določi Svet.

5.	člen

Svet se konstituira na svoji prvi seji, na kateri je prisotnih več kot polovica njegovih članov.

6.	člen

Sklic konstitutivne seje Sveta ter volitve predsednika in namestnika predsednika Sveta določa zakon.

Svet odloči, ali bo o izvolitvi predsednika in namestnika predsednika odločal s tajnim ali javnim glasovanjem.

Naloge sekretarja Sveta opravlja delavec ministrstva z delovnega področja zootehnike. Sekretarja Sveta imenuje ministrica za enako dobo, kot so imenovani člani Sveta.

7.	člen

Kandidate za predsednika in namestnika predsednika Sveta predlaga ministrica oziroma člani Sveta.

Kandidati, ki so predlagani v skladu s prejšnjim odstavkom, morajo za veljavnost kandidature podati izjavo, da jo sprejemajo. 

8.	člen

Za predsednika in namestnika predsednika Sveta je izvoljen kandidat, ki je dobil večino glasov vseh članov Sveta.

V primeru, da nobeden od kandidatov ni dobil potrebne večine glasov, se glasovanje ponovi. Glasuje se med kandidatoma, ki imata največje število glasov. V tem primeru je izvoljen kandidat, ki dobi večje število glasov.

9. člen

Ministrstvo je dolžno posredovati Svetu gradiva z delovnega področja sveta za obravnavo na sejah sveta. 

Če vsebuje predlagano gradivo podatke zaupne narave, ga je treba označiti z oznako »zaupno«.

II. PRAVICE IN DOLŽNOSTI ČLANOV SVETA

10. člen

Člani Sveta imajo pravico in dolžnost, da se udeležujejo sej Sveta ter sodelujejo pri delu Sveta ter sprejemajo sklepe v skladu z zakonom in tem poslovnikom.

Član, ki se ne more udeležiti seje Sveta, mora o tem in o razlogih za to obvestiti sekretarja sveta.

V primerih, ko se član Sveta ne udeležuje sej Sveta, lahko ministrica na predlog Sveta razreši takšnega člana in namesto njega imenuje drugega člana Sveta po postopku, ki ga določa zakon.

11.	člen

Če vsebuje predlagano gradivo podatke zaupne narave, imajo člani Sveta dolžnost varovati zaupne podatke.

Član Sveta odgovarja za kršitev dolžnosti varovanja podatkov zaupne narave v skladu s predpisi.

12.	člen

Član Sveta ima pravico, da dobi ustrezna pojasnila in obrazložitve, da poda svoje mnenje ter ima pravico podati pobudo za razpravo o posameznih vprašanjih iz pristojnosti Sveta.

III. OBRAVNAVA REJSKIH PROGRAMOV

13. člen

V postopkih potrjevanja rejskih programov in sprememb predsednik imenuje dva ocenjevalca izmed članov, pri čemer upošteva, da ni navzkrižja interesov. Ocenjevalcema določi rok za izdelavo strokovnega mnenja upoštevaje rok, ki ga je za podajo strokovnega mnenja dalo ministrstvo.

Imenovana ocenjevalca pripravita strokovno mnenje v danem roku, pri čemer imajo ostali člani Sveta pravico do posredovanja njihovih pripomb. Ocenjevalca pri pripravi strokovnega mnenja na morebitne pripombe nista vezana.

Strokovno mnenje, ki ga pripravita ocenjevalca se šteje za strokovno mnenje Sveta.

IV. SEJE SVETA

A) Sklicevanje sej

14.	člen

Svet dela in sprejema sklepe na rednih, izrednih in korespondenčnih sejah.

Seje Sveta sklicuje predsednik.

Izredno ali korespondenčno sejo Sveta se lahko skliče na zahtevo predsednika Sveta ali ministra.

Predsednik Sveta je dolžan sklicati sejo Sveta na zahtevo najmanj ene tretjine članov sveta.

Če predsednik Sveta ne skliče seje v petnajstih dneh od dneva, ko je bila dana zahteva za sklic, lahko skličejo sejo predlagatelji zahteve po sklicu seje Sveta.

15.	člen

Vabilo na redno sejo Sveta s predlogom dnevnega reda, gradivom in zapisnikom prejšnje seje sveta, če že ni bilo posredovano, mora biti posredovano članom sveta najmanj 7 dni pred dnevom, ki je določen za sejo Sveta.

16.	člen

Predlog dnevnega reda pripravita predsednik in sekretar Sveta.

B) Potek seje

17.	člen

Sejo Sveta vodi predsednik, v njegovi odsotnosti pa njegov namestnik.

18.	člen

Predsedujoči začne sejo in ugotovi, ali je Svet sklepčen. 

Navzočnost članov Sveta se ugotavlja na začetku seje.

Svet je sklepčen, če je na njem navzočih več kot polovica članov Sveta.

19.	člen

Predsedujoči obvesti Svet,  kateri člani so se opravičili, da se seje Sveta ne morejo udeležiti, in kdo poleg članov Sveta je bil še vabljen na sejo.

Na seji Sveta lahko sodelujejo poleg njegovih članov tudi osebe, ki jih povabi predsednik Sveta, vendar brez pravice glasovanja.

20.	člen

Predsedujoči predlaga dnevni red seje Sveta. Vsak član Sveta ima pravico predlagati spremembe in dopolnitve predlaganega dnevnega reda in pojasniti, zakaj je treba predlagano spremembo ali vprašanje vnesti v dnevni red. O predlogu nato odloči Svet brez razprave.

21.	člen

Na začetku vsake seje Svet pregleda zapisnik predhodne seje Sveta.

22.	člen

Posamezne točke dnevnega reda se obravnava po zaporedju, kot je bilo določeno s sprejetim dnevnim redom.

Med sejo sme Svet spremeniti zaporedje posameznih točk dnevnega reda.

23.	člen

Na začetku obravnavanja posamezne točke dnevnega reda je predlagatelj dolžan na zahtevo presednika Sveta podati obrazložitev predloga.

Za predlagateljem dobijo besedo člani Sveta in za njimi drugi udeleženci na seji Sveta, ki se priglasijo k besedi in jim predsedujoči da besedo.

Ko predsedujoči razpravo zaključi, predlaga sprejem sklepov k obravnavani točki.

24.	člen

Predsedujoči lahko med sejo prekine delo Sveta in določi dan in uro, ko se bo seja Sveta nadaljevala.

Predsedujoči prekine sejo v naslednjih primerih:
•	če seja ni več sklepčna;
•	če je treba pridobiti dodatna pojasnila in dodatna strokovna mnenja;
•	v drugih primerih, če tako sklene Svet.

C) Sprejemanje sklepov

25.	člen

Svet sprejema sklepe z javnim glasovanjem, razen v primerih iz drugega odstavka 6. člena tega poslovnika, kadar sklene, da bo odločal s tajnim glasovanjem. 

26.	člen

Člani Sveta lahko glasujejo »za« ali »proti« predlogu sklepa.

Če Svet pri izvedbi glasovanja zaradi enakega števila glasov »za« in »proti« sklepa ne sprejme, odloči glas predsedujočega seji Sveta.

27.	člen

Če je o kakšnem vprašanju več predlogov in dopolnitev, se glasuje za vsakega posebej, po vrstnem redu kot so bili predlagani.

28.	člen

Predsedujoči po vsakem opravljenem glasovanju ugotovi in objavi izid glasovanja.

D) Zapisnik seje

29.	člen

O seji Sveta vodi zapisnik sekretar sveta ali član Sveta, ki ga določi predsednik.

30.	člen

Sprejet zapisnik podpišejo: predsedujoči seji Sveta in sekretar oziroma član Sveta, ki je vodil zapisnik.

31.	člen

Zapisnik vsebuje podatke o udeležbi na seji in glavne podatke o delu na seji, zlasti o predlogih o katerih se je razpravljalo, o sklepih, ki so bili sprejeti in o izidu glasovanja o posameznih zadevah. 

Zapisnik se pošlje v pregled in dopolnitve vsem članom Sveta v 14 dneh po seji. Člani Sveta podajo pripombe v 8 dneh od prejema zapisnika. V kolikor pripomb ne podajo, se šteje, da jih nimajo. 

32.	člen

Sprejet zapisnik se pošlje ministrici in članom Sveta.

33.	člen

Izvirnike zapisnikov in sklepov Sveta ter celotno gradivo za posamezne seje Sveta hrani ministrstvo.

V. KONČNE DOLOČBE

34.	člen

Poslovnik o delu Sveta sprejme Svet z večino glasov vseh članov Sveta.

35.	člen

Ta poslovnik začne veljati z dnem sprejema na seji Sveta.

36.	člen

O vprašanjih, ki se nanašajo na način delovanja Sveta, ki niso urejena s tem poslovnikom, odloča Svet s posebnim sklepom.

37.	člen

Spremembe in dopolnitve tega poslovnika se sprejmejo po postopku, ki velja za njegov sprejem.

Številka: 013-20/2019/17 					      izr.prof. dr. Marija Klopčič
Datum:   11. 7. 2019 					                 predsednica
					           Sveta za živinorejo